මේ වසරේ ජූනි මාසයේ සිට දෙසැම්බර් දක්වා රුපියල් 225 950 000 ක ආදායමක් ලබා ගැනීමට අධිකාරිය අපේක්ෂා කරයි.පරිසර හා පුනර්ජනනිය බලශක්ති ඇමැති සුසිල් ප්‍රේමජයන්ත මහතාගේ උපදෙස් පරිදි දිවයිනේ බොහෝ ප්‍රදේශවල සිදුවන අනවසර මැණික් කැණීම් නතරකර විධිමත් ලෙස නව ව්‍යාපෘති ආරම්භ කිරීම නිසා වාර්තාගත ආදායම ලබා ඇත.සීතාවක ගගේ තල්දූව පාලම අසළ කළු ගඟ ආශ්‍රිතව හරණියාවක හා අයගම, බලංගොඩ යන ප්‍රදේශවල සිදු වූ බොහෝ අනවසර මැණික් ගැරීම් නතර කර ක්‍රමවත් නව ව්‍යාපෘති ඇරඹීමට අධිකාරිය පියවර ගැනීම නිසා ආදායම ඉහළ ගොස් ඇතැයි ජාතික මැණික් හා ස්වර්ණාභරණ අධිකාරියේ සභාපති අමිත ගමගේ මහතා පවසයි.මැණික් කැණීම සඳහා බලපත්‍ර ලබා ගැනීමේදී ඉඩමේ අයිතිය තහවුරු කරවා ගැනීමට සමහර පුද්ගලයන් ව්‍යාජ ඔප්පු සකස් කිරීම නිසා ඇති වී තිබෙන ප්‍රශ්නකාරී තත්ත්වයට විසඳුමක් ලෙස නව ක්‍රමවේදය හඳුන්වා දී තිබේ.